הנתבע התנגד להגשת התמונות כראיה והעלה את טענותיו.
סבורתני כי דין התנגדותו של הנתבע להדחות, ויש לקבל את התמונות כראיה.
לנתבע נשמרת הזכות לסכם בתום הדיון את טענותיו.
מונחת בפני תביעה כספית בסך של 10,140 ₪, תביעה שכנגד בסך של 17,830 ₪, במעמד הדיון ביקש התובע שכנגד להפחית מסכום התביעה 4,500 ₪, בגין נפילתו במדרגות. לפיכך סכום התביעה שכנגד תוקן ועומד ע"ס 13,330 ₪.
בתביעות אלה השאלה נסובה סביב הפרת הסכם שנחתם בין הצדדים ושקיבל תוקף של פסק דין.
התובע והנתבע שכנגד (להלן: "התובע") הינו המשכיר ובעל הזכויות בנכס ברח' רבי מאיר 18 תל אביב, והנתבע שהינו התובע שכנגד (להלן: "הנתבע") שהינו שוכר הנכס אשר התגורר בנכס עד ליום 31/8/10.
ביום 25/3/10 נחתם הסכם פשרה בין הצדדים שקיבל תוקף של פסק דין (להלן: "הסכם הפשרה").
לטענת התובע במסגרת הסכם הפשרה, הסכים לקזז מדמי השכירות סך של 9,000 ₪ וזאת כנגד שיפוצים ואביזרים שהוספו למושכר על ידי הנתבע, חרף הדבר שזה נעשה ללא אישור. לטענתו הנתבע התחייב שלא להוציא מהדירה כל אביזר או ריהוט אשר הוסף על ידו, אולם הפר את הסכם הפשרה, והוציא את הפריטים.
התובע מבקש לפצותו בגין הפריטים שהוצאו מהדירה בניגוד להסדר הפשרה. כמו כן מבקש לדחות את הטענות שהועלו בכתב התביעה שכנגד על ידי הנתבע.
לטענת הנתבע הוא זה שעמד בהסכם הפשרה כפי שהוסכם בין הצדדים, ואילו התובע הוא זה שהפר את ההסכם. לשיטתו הפריטים להם טוען התובע הינם פריטים השייכים לו, ואינם נכללים במסגרת הסדר הפשרה. כמו כן טוען לחילופין כי סכום התביעה הינו מופרז.
זאת ועוד, העלה טענותיו במסגרת התביעה שכנגד ועתר לחייב את התובע לפצותו בגין הנזקים שהוא גרם בגין הפרה של הסכם הפשרה, בכך שלא שידרג את מערכת החשמל, לא תיקן חור בקיר, על עוגמת נפש שנגרמה לו, וכן הוצאות משפט.
סלע המחלוקת בתיק דנן נסובה סביב הסדר הפשרה כפי שנחתם על ידי הצדדים, אשר קיבל תוקף של פסק-דין.
אני רואה לנכון להפנות להסכם הפשרה, וכפי שנקבע בסע' 2 : "מוסכם על הצדדים כי בגין כל עבודות השיפוצים שנעשו במושכר לרבות כל החומרים וכל העלויות הישירות והנלוות בהם נשא הנתבע, יקוזז סך כולל של 9,000 ₪ מדמי השכירות ולצדדים לא תהיה טענה ו/או דרישה בגין כך".
כמו כן אני מפנה לסע' 5 להסכם: "הנתבע מתחייב בזאת להשיב את המושכר באותו המצב בו נמצא המושכר נכון ליום חתימת הסכם זה (לאחר השיפוץ) לרבות כל עבודות השיפוץ והאביזרים אשר פורטו בנספח ה' לכתב התביעה וכפי שאף צולמו על ידי המשכיר".